El projecte Biblioteca-Escola continua fins a novembre
02 de novembre de 2022

La Biblioteca Municipal està rebent en les seues instal·lacions provisionals en l'edifici Passarel·la, entre el 18 d'octubre i el 3 de novembre, a escolars de tercer curs d'Educació Infantil i de Primària. Aquestes visites s'emmarquen dins del Projecte Biblioteca-Escola, que desenvolupa des de l'any 1995, amb l'objectiu de col·laborar amb la comunitat educativa facilitant l'accés a la informació i promovent la creació d'hàbits de lectura en els xiquets i xiquetes.

En una vintena de sessions, prop de 400 alumnes, estan podent conéixer el servei, l'organització de la secció infantil i les normes d'ús de la Bibllioteca, i, els més majors, a més reben formació sobre com buscar la informació en els catàlegs i en les prestatgeries, mitjançant divertits jocs.

Les visites es complementen amb l'animació d'un llibre, a càrrec del personal del centre o per professionals. Al llarg dels anys, han passat molts animadors i animadores de la lectura per aquestes sessions, així com els mateixos autors i autores dels contes i novel·les utilitzats: Empar de Lanuza, Carles Cano, Paco Giménez, Mercè Viana, Pasqual Alapont, Enric Lluch, el Col·lectiu Fàbula o Almudena Francés, entre altres.

Enguany ha sigut Eva Andújar, l'encarregada d'animar a l'alumnat de tercer de Primària a llegir contes i rondalles sobre la por, amb les activitats ‘A la per, Valor!’ i ‘La porta del meu castell’. Els grups d'Infantil gaudiran amb l'animació La zebra Camila, feta pel personal.

El regidor de Biblioteca, Jorge Pérez Comeche, ha destacat la satisfacció de l'Ajuntament amb els joves participants i la intenció de continuar desenvolupant aquest programa: ‘Estem al servei dels centres educatius per a complementar aqueixa labor educativa i pedagògica’.